《题水心漫湖图》
明代·王慎中

水心居士心如水，结庐独在水中沚。浮鯈浴鹭与和光，简帙沉冥欣妙理。

枕席长涵烟雨飞，蒹葭影拂窗户里。四涯望断绝来径，碧波澹荡涤氛滓。

漫湖逸人最清旷，一生浪迹五湖上。陶朱曾挟西子游，欲蹑奇踪慕閒放。

荷叶时穿菱女舟，钓丝或偶渔父榜。粪土黄金不足营，胸怀坐失具区壮。

萧萧尺幅谁为挥，依微远意出新机。水中之庐湖外枻，客来览素壁，不辨是耶非。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。